ทองคำดิ่งลงเหว800บาท
ทองดิ่งแรง 63.50 เหรียญสหรัฐ ทุบราคาในประเทศหายวับ 800 บาท
14 เม.ย. 2556

ทองดิ่งแรง 63.50 เหรียญสหรัฐ ทุบราคาในประเทศหายวับ 800 บาท อนุพันธ์เจ็บหนักส่อถูกบีบขาย
ราคาทองร่วงลง 63.50 เหรียญสหรัฐ หรือกว่า 4% ที่ตลาดสหรัฐเมื่อวันที่ 12เม.ย.ที่ผ่านมา ปิดที่ระดับ 1,501.40 เหรียญสหรัฐ/ออนซ์ ซึ่งนับเป็นระดับต่ำสุดตั้งแต่เดือน ก.ค. 2554 และต่ำกว่าราคาสูงสุดที่ 1,920.30 เหรียญสหรัฐ เมื่อเดือน ก.ย. 2554 ถึง 22%
นักวิเคราะห์เปิดเผยว่า ราคาทองที่ปรับตัวลงแรงนั้นเป็นผลพวงจากการที่รัฐบาลไซปรัสเทขายทองคำในคลังสำรองเพื่อระดมทุนให้ได้ 400 ล้านยูโร (ราว 1.6 หมื่นล้านบาท) ตามเงื่อนไขรับเงินกู้จากนานาชาติมูลค่า 1 หมื่นล้านยูโร(ราว 4 แสนล้านบาท) ซึ่งหลายฝ่ายเกรงว่าอาจจุดชนวนให้รัฐบาลยุโรปชาติอื่นๆ โดยเฉพาะกรีซ โปรตุเกส และสเปน เริ่มหันไปเทขายทองคำในคลังสำรองเช่นกันเพื่อใช้แก้วิกฤตหนี้
สำหรับราคาน้ำมันดิบเวสต์เทกซัสส่งมอบเดือน พ.ค. ปรับตัวลดลง 2.22 เหรียญสหรัฐ ปิดที่ 91.29 เหรียญสหรัฐ/บาร์เรล โดยเป็นผลจากการเผยตัวเลขค้าปลีกของสหรัฐดิ่งลง 0.4% ในเดือน มี.ค. และสำนักงานพลังงานระหว่างประเทศได้ปรับลดคาดการณ์ความต้องการน้ำมันโลกในปีนี้
ด้านสมาคมค้าทองคำ หยุดทำการตั้งแต่วันที่ 1316 เม.ย. 2556 จึงไม่มีการประกาศราคาซื้อขาย ขณะที่ นพ.กฤชรัตน์ หิรัณยศิริ ประธานกรรมการ กลุ่มบริษัท เอ็มทีเอส โกลด์ แม่ทองสุก กล่าวว่า วันที่ 13 เม.ย. บริษัทได้ประกาศราคาทองคำแท่ง รับซื้อที่ 20,450 บาท และขายออก 24,550 บาท ซึ่งราคาที่ปรับตัวลงมาแรงก็มีคนมาซื้อจำนวนมาก
ทั้งนี้ ราคาที่กลุ่มบริษัท เอ็มทีเอส โกลด์ฯ ประกาศออกมา ลดลงบาทละ800 บาท หากเปรียบเทียบกับราคาที่สมาคมค้าทองคำประกาศเมื่อวันที่ 12เม.ย. ปิดที่ 21,250 บาท และขายออก 21,350 บาท
นพ.กฤชรัตน์ กล่าวถึงการลงทุนทองผ่านโกลด์ ฟิวเจอร์ส ว่า ราคาทองคำที่ร่วงลงมามากขนาดนี้ โกลด์ ฟิวเจอร์ส ถึงจุดที่ต้องถูกเรียกหลักประกันเพิ่มแล้ว และหากวันที่ 15 - 16 เม.ย. ราคาทองในต่างประเทศยังลดลงต่อเนื่อง ขณะที่ตลาดอนุพันธ์ของไทยหยุด คาดว่าวันที่ 17 เม.ย. เมื่อตลาดไทยกลับมาเปิดซื้อขาย โกลด์ ฟิวเจอร์ส คงจะต้องถึงจุดที่ต้องบังคับขาย (ฟอร์ซเซล) ได้
ขณะที่ตลาดอนุพันธ์ซึ่งหยุดซื้อขายยาวในช่วงเทศกาลสงกรานต์ สำนักหักบัญชีได้เรียกเก็บหลักประกันเพิ่มเติมสำหรับการซื้อขายออยล์ ฟิวเจอร์ส ดอลลาร์ ฟิวเจอร์ส และซิลเวอร์ ฟิวเจอร์ส เพื่อรองรับความเสี่ยงของราคาที่อาจจะเกิดขึ้นในตลาดต่างประเทศ แต่ไม่ได้คำนึงถึงโกลด์ ฟิวเจอร์ส ซึ่งยังมีความสุ่มเสี่ยงจากราคาทองคำในตลาดโลกที่ผันผวนสูงด้วยเช่นกัน